ΓΡΑΠΤΗ ΕΡΩΤΗΣΗ E-1500/97 υποβολή: Pervenche Berθs (PSE) προς την Επιτροπή (30 Απριλίου 1997)

Θέμα: Προγράμματα βοήθειας

Μπορεί η Επιτροπή να προβεί, όσον αφορά τα κυριότερα προγράμματα βοήθειας, σε υπολογισμό του ποσοστού που αντιπροσωπεύει το κόστος της επεξεργασίας των φακέλων υποψηφιότητος και διαχειρίσεως, τόσο κατά το στάδιο της εφαρμογής όσο και της εκκαθαρίσσεως;

Ποια είναι, κατά γενικό κανόνα, τα φυσικά και νομικά πρόσωπα, που λαμβάνουν τα σχετικά ποσά;

Συμπληρωματική απάντηση του κ. Santer εξ ονόματος της Επιτροπής (24 Σεπτεμβρίου 1997)

Η ερώτηση του αξιότιμου μέλους του Κοινοβουλίου φαίνεται ότι αφορά το κόστος διαχείρισης της εφαρμογής των κοινοτικών προγραμμάτων που έχουν δημοσιονομικές επιπτώσεις: παραλαβή και ανάλυση των φακέλων υποψηφιότητας, παρακολούθηση της εκτέλεσης και δημοσιονομική διαχείριση (αναλήψεις υποχρεώσεων - πληρωμές).

Στο θέμα αυτό, πρέπει να σημειωθεί ότι τα προγράμματα που έχουν δημοσιονομικές επιπτώσεις διαθέτουν, το καθένα, τους δικούς τους όρους εφαρμογής και δεν υφίστανται κοινοί κανόνες διαχείρισης μεταξύ των μεγάλων ομάδων πολιτικών. Έτσι, ορισμένα προγράμματα με δημοσιονομικές επιπτώσεις εφαρμόζονται απευθείας από την Επιτροπή (έρευνα και τεχνολογική ανάπτυξη (ΕΤΑ), διευρωπαϊκά δίκτυα (ΔΔ), πολιτισμός), άλλα εκτελούνται σε συνεργασία με τις εθνικές ή περιφερειακές δημόσιες αρχές (διαρθρωτικά ταμεία που προβλέπουν δαπάνες τεχνικής βοήθειας) και, τέλος, άλλα απαιτούν την βοήθεια δημόσιων ή ιδιωτικών οργανισμών ή υπηρεσιών (προγράμματα Socrates, Leonardo, Νεότητα για την Ευρώπη, Αδελφοποιήσεις). Οι ιδιωτικοί οργανισμοί επιλέγονται σύμφωνα με τις διαδικασίες πρόσκλησης υποβολής προσφορών.

Η Επιτροπή μπορεί να δώσει παραδείγματα στα οποία προσδιορίζονται οι δαπάνες που πραγματοποιήθηκαν κατά την εκτέλεση διαφόρων προγραμμάτων. Στο πλαίσιο αυτό, οι κανονισμοί των διαρθρωτικών ταμείων θέσπισαν, πέρα από τα μέτρα τεχνικής βοήθειας που περιλαμβάνονται στις συγχρηματοδοτούμενες από τα ταμεία αυτά παρεμβάσεις, ανώτατα όρια δαπανών για την υποστήριξη της τεχνικής βοήθειας, κατόπιν πρωτοβουλίας της Επιτροπής. Τα εν λόγω ανώτατα όρια ανέρχονται σε 0,5% για το Ευρωπαϊκό Ταμείο Περιφερειακής Ανάπτυξης (ΕΤΠΑ) και το Ευρωπαϊκό Κοινωνικό Ταμείο (ΕΚΤ), σε 1% για το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και σε 2% για το Χρηματοδοτικό Μέσο Προσανατολισμού της Αλιείας (ΧΜΠΑ).

Πάντως, τα ανώτατα αυτά όρια δεν καλύπτουν ακριβώς τους ίδιους τύπους δαπανών. Στην περίπτωση του ΕΓΤΠΕ και του ΧΜΠΑ, τα όρια αυτά αφορούν επίσης και τα πιλοτικά σχέδια. Το ΕΚΤ μπορεί επίσης να χρηματοδοτεί με τον τρόπο αυτό δραστηριότητες στο πλαίσιο του κοινωνικού διαλόγου.

Όσον αφορά τις δαπάνες μελετών και τεχνικής βοήθειας βάσει των ταμείων αυτών, το αξιότιμο μέλος του Κοινοβουλίου μπορεί να συμβουλευθεί την 8η έκθεση σχετικά με τα διαρθρωτικά ταμεία 1996 που βρίσκεται στο στάδιο της έγκρισής της (κεφάλαιο Ι, σημείο Β.2 «Καινοτόμες ενέργειες και τεχνική βοήθεια»).

Το 1997, τα προγράμματα Socrates - Leonardo - Νεότητα για την Ευρώπη δαπάνησαν το 3% του προϋπολογισμού τους (11 εκατομμύρια ECU επί συνόλου πιστώσεων ύψους 346 εκατομμυρίων ECU) υπέρ των εθνικών υπηρεσιών που είναι επιφορτισμένες με την εκτέλεσή τους. Εξάλλου, η Επιτροπή δαπάνησε ένα λίγο πολύ αντίστοιχο ποσό (13 εκατομμύρια ECU) υπέρ των δικών της δύο γραφείων τεχνικής βοήθειας, με επιβάρυνση του μέρους Α του προϋπολογισμού.

Στον τομέα της έρευνας και τεχνολογικής ανάπτυξης (ΕΤΑ), στο κόστος προσωπικού και διοίκησης για τη διαχείριση των προγραμμάτων τίθενται ανώτατα όρια στις αποφάσεις του Συμβουλίου με τις οποίες εγκρίνονται τα προγράμματα αυτά.

Κατά μέσο όρο, οι δαπάνες αυτές αντιστοιχούσαν σε λιγότερο από το 6% του συνόλου των αναλήψεων υποχρεώσεων το 1996. Κυμαίνονται ανάλογα με τη φύση των πρωτοβουλιών που αναλαμβάνονται στα πλαίσια των διαφόρων προγραμμάτων.

Στο πλαίσιο της πολιτικής υπέρ των επιχειρήσεων, το σύνολο των αμοιβών των σχετικών με τη λειτουργία του γραφείου βοήθειας για τα ευρωπαϊκά κέντρα πληροφόρησης (Euro info-centres) ανερχόταν, το 1996, σε 740 000 ECU (± 4,5% του συνολικού προϋπολογισμού των 16 εκατομμυρίων ECU).